กยศ.ปลื้มจ่ายหนี้พุ่ง16.83%
กยศ.เผยปีงบประมาณ 2559 ยอดชำระหนี้พุ่ง 16.83% เตรียมออกมาตรการเข้มให้คืนหนี้เพิ่มขึ้น
30 ก.ย. 2559

กยศ.เผยปีงบประมาณ 2559 ยอดชำระหนี้พุ่ง 16.83% เตรียมออกมาตรการเข้มให้คืนหนี้เพิ่มขึ้น
น.ส.ฑิตติมา วิชัยรัตน์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า ปีงบประมาณ 2559 เป็นปีแรกที่มีผู้กู้ยืม กยศ.มาชำระหนี้สูงถึง 20,335 ล้านบาท เพิ่มขึ้นจากปีที่ผ่านมา 16.83% เพราะมาตรการกระตุ้นจูงใจลูกหนี้ให้มาชำระคืน ทั้งความร่วมมือกับองค์กรนายจ้างในการหักเงินเดือนผู้กู้เพื่อชำระหนี้ การลดเบี้ยปรับสำหรับผู้ปิดบัญชี รวมถึงการบังคับใช้กฎหมายที่จริงจัง ซึ่ง กยศ.จะพยายามหามาตรการใหม่ๆ ออกมา เพราะไม่อยากให้เกิดการฟ้องร้อง
ทั้งนี้ ตั้งแต่ปี 2559 จนถึงปัจจุบันมีผู้ได้รับโอกาสทางการศึกษารวม 4,657,139 ราย ประกอบด้วย ผู้กู้ที่ชำระเสร็จสิ้นแล้ว 489,684 ราย ผู้กู้ที่อยู่ระหว่างการชำระหนี้ 3,133,661 ราย ผู้กู้ที่อยู่ระหว่างการศึกษาและปลอดหนี้ 880,950 ราย และอื่นๆ 41,454 ราย เป็นเงินงบประมาณกว่า 4 แสนล้านบาท
ขณะที่มีผู้กู้ที่ค้างชำระสะสมตั้งแต่ปี 2547 และถูกฟ้องร้องแล้วกว่า 9 แสนราย มูลหนี้รวมประมาณ 9 หมื่นล้านบาท เฉพาะปี 2559 กยศ.ดำเนินการฟ้องร้องไปแล้ว 1.7 แสนราย ส่วนกองทุนกู้ยืมเงินเพื่อการศึกษาที่ผูกกับรายได้ในอนาคต (กรอ.) ฟ้องร้อง 8.5 หมื่นราย โดยอยู่ระหว่างถูกบังคับคดี รวมทั้งการสืบทรัพย์ เพื่อยึดทรัพย์แล้ว 5 หมื่นราย มูลหนี้รวมกว่า 4,000 ล้านบาท